Diari Oficial de la Generalitat Valenciana


Sumari del DOGV 3687, del 14-02-2000 (2000/1064)

DECRET 19/2000, de 8 de febrer, del Govern Valencià, pel qual es crea el Consell Assessor del Sistema Universitari Valencià.
----------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2000/02/08/19/dof/vci/html**

### Dades del document

Número de DOGV
:   3687

Data del DOGV
:   14-02-2000

Secció del DOGV
:   I. DISPOSICIONS GENERALS

Número del document
:   2000/1064


Data del document
:   08-02-2000

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

 Descriptors 

:   * legislació
    * universitat
    * organització administrativa

DECRET 19/2000, de 8 de febrer, del Govern Valencià, pel qual es crea el Consell Assessor del Sistema Universitari Valencià. [2000/M1064]
  
El servei públic de l'ensenyament superior que presten les universitats valencianes ve experimentant en els últims anys un desenrotllament cada vegada més complex i interrelacionat, de tal forma que es pot considerar que s'ha constituït un sistema universitari propi, tal i com assenyala el Llibre Blanc del Sistema Universitari Valencià.
  
Cosa que fa que les decisions que s'adopten sobre el mateix tant per part de les universitats, com a titulars del servici, com per l'administració, com a coordinadora d'estes, no tinguen un efecte merament localitzat, sinó que afecten tot el sistema, per la qual cosa han d'adoptar-se des d'una perspectiva integradora i amb el millor coneixement de la realitat sobre la qual han d'actuar.
  
El mateix Llibre Blanc, entre les seues conclusions, destacava la necessitat de reforçar els mecanismes de coordinació per poder desenrotllar actuacions conjuntes per part de les universitats i l'administració educativa.
  
Per això i a fi que l'administració educativa compte amb l'assessorament dels mateixos titulars del servici universitari, es procedix a la creació d'un òrgan assessor d'esta, on, a més de la participació dels seus màxims representants, figuren també els representants dels sectors de la societat especialment lligats al resultat del servici, sense perjudici que quan així s'estime necessari puga exercir funcions concretes de coordinació interuniversitària.
  
En la seua virtut, d'acord amb el que establix l'article 3.3 de la Llei Orgànica 11/1983, de 25 d'agost, de Reforma Universitària, oït el Consell Interuniversitari de la Comunitat Valenciana, a proposta del conseller de Cultura, Educació i Ciència, i prèvia deliberació del Govern Valencià en la reunió del dia 8 de febrer de 2000,
  
DECRETE
  
Article 1. Del Consell Assessor del Sistema Universitari Valencià
  
1. Es crea el Consell Assessor del Sistema Universitari Valencià, com a òrgan col·legiat assessor de l'administració educativa valenciana en matèria d'ensenyaments universitaris, adscrit a la Conselleria de Cultura, Educació i Ciència.
  
2. La dependència orgànica i funcional del Consell Assessor del Sistema Universitari Valencià de la Conselleria de Cultura, Educació i Ciència, que s'establix en l'apartat anterior, s'articula per mitjà de la Direcció General d'Ensenyaments Universitaris i Investigació.
  
Article 2. Composició
  
El Consell Assessor del Sistema Universitari Valencià, presidit pel conseller de Cultura, Educació i Ciència, estarà format a més per:
  
- La o el titular de la Direcció General d'Ensenyaments Universitaris i Investigació, qui tindrà la vicepresidència.
  
Vocals:
  
- Les rectores o els rectors de les universitats públiques valencianes.
  
- Les presidentes o els presidents dels consells socials.
  
Article 3. Finalitat i funcions
  
1. El Consell Assessor del Sistema Universitari Valencià tindrà com a finalitat assessorar i formular propostes a la consellera o conseller de Cultura, Educació i Ciència, amb caràcter previ i preparatori a les sessions del Consell Interuniversitari de la Comunitat Valenciana, sobre totes aquelles qüestions que afecten el Sistema Universitari Valencià en el seu conjunt i, en especial, sobre les següents:
  
a) Programació de la implantació de titulacions universitàries i la seua distribució territorial.
  
b) Sistemes i procediments d'accés a la universitat i als centres universitaris.
  
c) Finançament del Sistema Universitari Valencià.
  
d) Política de beques a l'estudi universitari.
  
e) Homogeneïtzació dels sistemes informàtics, comptables i de procediments administratius i de gestió de recursos.
  
f) Establiment de sistemes d'avaluació de la qualitat de l'ensenyament universitari.
  
2. El Consell Assessor del Sistema Universitari Valencià podrà exercir les funcions de coordinació interuniversitària sobre alguna de les àrees indicades en l'apartat anterior, quan d'esta manera li siga atribuït pel Govern Valencià.
  
Article 4. Normes de funcionament
  
El Consell Assessor del Sistema Universitari Valencià s'ajustarà en el seu funcionament a les normes contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, és indelegable l'assistència a les sessions d'este.
  
Article 5. De la Secretaria del Consell Assessor
  
Actuarà com a secretària o secretari del Consell Assessor del Sistema Universitari Valencià, la persona titular de l'òrgan directiu de la Conselleria o, si és procedent, la funcionària o funcionari que a l'efecte designe la consellera o el conseller de Cultura, Educació i Ciència.
  
DISPOSICIONS FINALS
  
Primera. Desenrotllament del present decret
  
Es faculta a la consellera o conseller de Cultura, Educació i Ciència per a dictar quantes disposicions precise l'execució i el desenrotllament del que establix el present decret i, especialment, per a desenrotllar els procediments d'accés a la Universitat.
  
Segona. Entrada en vigor
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 8 de febrer de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Cultura, Educació I Ciència,
  
MANUEL TARANCÓN FANDOS


Còpia Permalink ELI